สรุปภาวะตลาดต่างประเทศ ประจำวันที่ 27 ต.ค. 2564
สรุปภาวะตลาดต่างประเทศ ประจำวันที่ 27 ต.ค. 2564
28 ต.ค. 2564

ดัชนีดาวโจนส์ตลาดหุ้นนิวยอร์กปิดร่วงลงเมื่อคืนนี้ (27 ต.ค.) โดยได้รับแรงกดดันจากการดิ่งลงของหุ้นกลุ่มพลังงานและกลุ่มธนาคาร อย่างไรก็ดี ดัชนี Nasdaq ปิดทรงตัว หลังจากบริษัทอัลฟาเบทและไมโครซอฟท์เปิดเผยผลประกอบการที่ดีเกินคาด ขณะเดียวกันนักลงทุนจับตาข้อมูลเศรษฐกิจของสหรัฐในสัปดาห์นี้ ซึ่งรวมถึงตัวเลขผลิตภัณฑ์มวลรวมภายในประเทศ (GDP) ประจำไตรมาส 3
ดัชนีเฉลี่ยอุตสาหกรรมดาวโจนส์ปิดที่ 35,490.69 จุด ลดลง 266.19 จุด หรือ -0.74%, ดัชนี S&amp;P500 ปิดที่ 4,551.68 จุด ลดลง 23.11 จุด หรือ -0.51% และดัชนี Nasdaq ปิดที่ 15,235.84 จุด เพิ่มขึ้น 0.12 จุด หรือ 0.00%
ตลาดหุ้นยุโรปปิดลบเมื่อคืนนี้ (27 ต.ค.) โดยหุ้นกลุ่มเหมืองแร่ฉุดตลาดลง เนื่องจากความวิตกเกี่ยวกับเศรษฐกิจจีนส่งผลกระทบต่อราคาโลหะ ขณะที่นักลงทุนชะลอการซื้อขายเพื่อรอดูรายงานผลประกอบการของบริษัทจดทะเบียน และการประชุมของธนาคารกลางยุโรป (ECB) ในวันพฤหัสบดีนี้
ดัชนี Stoxx Europe 600 ปิดที่474.04 จุด ลดลง 1.70 จุด หรือ -0.36%
ดัชนี CAC-40 ตลาดหุ้นฝรั่งเศสปิดที่ 6,753.52 จุด ลดลง 12.99 จุด หรือ -0.19%, ดัชนี DAX ตลาดหุ้นเยอรมนีปิดที่ 15,705.81 จุด ลดลง 51.25 จุด หรือ -0.33% และดัชนี FTSE 100 ตลาดหุ้นลอนดอนปิดที่ 7,253.27 จุด ลดลง 24.35 จุด หรือ -0.33%
ตลาดหุ้นลอนดอนปิดลบเมื่อคืนนี้ (27 ต.ค.) โดยถูกกดดันจากการร่วงลงของหุ้นกลุ่มเหมืองแร่ ขณะที่บรรยากาศการซื้อขายโดยรวมได้รับผลกระทบจากการคาดการณ์ที่ว่า รัฐบาลอังกฤษจะเก็บภาษีครั้งใหญ่ที่สุดนับตั้งแต่ทศวรรษ 1950
ดัชนี FTSE 100 ตลาดหุ้นลอนดอนปิดที่ 7,253.27 จุด ลดลง 24.35 จุด หรือ -0.33%
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงกว่า 2% เมื่อคืนนี้ (27 ต.ค.) หลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบสหรัฐพุ่งขึ้นกว่า 4 ล้านบาร์เรลในสัปดาห์ที่แล้ว ซึ่งสวนทางกับการคาดการณ์ของนักวิเคราะห์ ขณะเดียวกันนักลงทุนจับตาการประชุมของกลุ่มโอเปกพลัสในวันที่ 4 พ.ย.นี้
ทั้งนี้ สัญญาน้ำมันดิบ WTI ส่งมอบเดือนธ.ค. ลดลง 1.99 ดอลลาร์ หรือ 2.40% ปิดที่ 82.66 ดอลลาร์/บาร์เรล
สัญญาน้ำมันดิบเบรนท์ (BRENT) ส่งมอบเดือนธ.ค. ลดลง 1.82 ดอลลาร์ หรือ 2.10% ปิดที่ 84.58 ดอลลาร์/บาร์เรล
สัญญาทองคำตลาดนิวยอร์กปิดบวกเมื่อคืนนี้ (27 ต.ค.) โดยได้ปัจจัยหนุนจากการอ่อนค่าของสกุลเงินดอลลาร์และการปรับตัวลงของอัตราผลตอบแทนพันธบัตรสหรัฐ รวมทั้งการที่นักลงทุนเข้าซื้อทองคำในฐานะสินทรัพย์ที่ปลอดภัยหลังจากสหรัฐเปิดเผยข้อมูลเศรษฐกิจที่ย่ำแย่
ทั้งนี้ สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 5.4 ดอลลาร์ หรือ 0.3% ปิดที่ 1,798.8 ดอลลาร์/ออนซ์
สัญญาโลหะเงินส่งมอบเดือนธ.ค. เพิ่มขึ้น 10.30 เซนต์ หรือ 0.43% ปิดที่ 24.191 ดอลลาร์/ออนซ์
สัญญาพลาตินัมส่งมอบเดือนม.ค. ลดลง 13.60 ดอลลาร์ หรือ 1.32% ปิดที่ 1,019.30 ดอลลาร์/ออนซ์
สัญญาพัลลาเดียมส่งมอบเดือนธ.ค. ลดลง 30.50 ดอลลาร์ หรือ 1.50% ปิดที่ 1,974.30 ดอลลาร์/ออนซ์
ดอลลาร์สหรัฐอ่อนค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (27 ต.ค.) ขณะที่นักลงทุนจับตาการประชุมนโยบายการเงินของธนาคารกลางหลายแห่งทั่วโลก รวมทั้งข้อมูลเศรษฐกิจที่สำคัญของสหรัฐ เช่น ตัวเลขผลิตภัณฑ์มวลรวมภายในประเทศ (GDP) ประจำไตรมาส 3
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.14% แตะที่ 93.8082 เมื่อคืนนี้
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 113.77 เยน จากระดับ 114.14 เยน และอ่อนค่าเมื่อเทียบกับฟรังก์สวิส ที่ระดับ 0.9173 ฟรังก์ จากระดับ 0.9196 ฟรังก์ นอกจากนี้ ดอลลาร์สหรัฐยังอ่อนค่าเมื่อเทียบกับดอลลาร์แคนาดา ที่ระดับ 1.2344 ดอลลาร์แคนาดา จากระดับ 1.2384 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1608 ดอลลาร์ จากระดับ 1.1597 ดอลลาร์ ขณะที่เงินปอนด์อ่อนค่าลงแตะที่ระดับ 1.3745 ดอลลาร์ จากระดับ 1.3766 ดอลลาร์ ส่วนดอลลาร์ออสเตรเลียแข็งค่าขึ้นสู่ระดับ 0.7524 ดอลลาร์สหรัฐ จากระดับ 0.7506 ดอลลาร์สหรัฐ